**Ministru kabineta noteikumu projekta “Noteikumi par atbalsta programmu viena dzīvokļa dzīvojamo māju atjaunošanas un energoefektivitātes paaugstināšanai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par atbalsta programmu viena dzīvokļa dzīvojamo māju atjaunošanas un energoefektivitātes paaugstināšanai” (turpmāk - projekts) mērķis ir apstiprināt atbalsta programmu viena dzīvokļa dzīvojamo māju atjaunošanai un energoefektivitātes paaugstināšanai, noteikt kārtību, kādā tiek īstenota atbalsta programma, tostarp atbalsta piešķiršanas nosacījumus, kā arī finansējumu, atbalstāmo darbību un izmaksu attiecināmības nosacījumus.  Noteikumu projekts stāsies spēkā nākamajā dienā pēc tā publicēšanas oficiālajā izdevumā Latvijas vēstnesis. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts pamatojoties uz:   1. Attīstības finanšu institūcijas likuma 12. panta ceturto daļu, kas paredz, ka Ministru kabinets apstiprina programmas un nosaka to īstenošanas kārtību, finansējumu, atbalstāmo darbību un izmaksu attiecināmības nosacījumus, tai skaitā finansējumu Finanšu institūcijas izdevumu segšanai; 2. Ministru kabineta 2020.gada 11.augusta sēdes protokola Nr. 47 82.§ 2.punktu, kas paredz Ekonomikas ministrijai pēc 2024.gada sagatavot un noteiktā kārtībā iesniegt apstiprināšanai Ministru kabinetā priekšlikumu par atlikušā slēgtās Latvijas un Šveices sadarbības programmas projektā atmaksātā finansējuma[[1]](#footnote-1) turpmāko izmantošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd mājsaimniecību sektoram pieejams Eiropas Savienības fondu atbalsts energoefektivitātes paaugstināšanai 2014.-2020.gada plānošanas perioda ietvaros. Taču uz šo atbalstu var pretendēt tikai ēkas, kurās ir trīs vai vairāk dzīvokļu. Dzīvojamās mājās ar mazāku dzīvokļu skaitu vai individuālās dzīvojamās mājas ir bez atbalsta saņemšanas iespējām. Nacionālajā enerģētikas un klimata plānā 2021. – 2030. gadam ir norādīts, ka: “Līdz šim no valsts puses privātmājas un individuālie kompleksi ir atbalstīti minimālā apjomā. Tomēr, tā kā Latvijā vidēji privātmājas ir būtiski mazāk efektīvas kā daudzdzīvokļu dzīvojamās mājas, tad ir nepieciešams periodā pēc 2021. gada sniegt arī atbalstu privātmājās veicamajiem energoefektivitātes paaugstināšanas pasākumiem, vienlaikus tiek piedāvāts noteikts obligātu nosacījumu ne-emisiju AER tehnoloģiju uzstādīšanai šajās ēkās energoefektivitātes paaugstināšanas pasākumu īstenošanas laikā.”.[[2]](#footnote-2) Papildus šajā plānā arī ir noteikts, ka viens no galvenajiem pasākumiem ēku energoefektivitātes uzlabošanas jomā būs nodrošināt privātmāju energoefektivitātes paaugstināšanu, līdz 2030. gadam nodrošinot energoefektivitātes paaugstināšanas pasākumu īstenošanu vismaz 5 000 privātmājās vai neliela skaita ēku kompleksos.[[3]](#footnote-3)  Lai nodrošinātu energoefektivitātes uzlabošanas pasākumu īstenošu privātmāju sektorā plānotajos apjomos sniedzot atbalstu vidēji 500 privātmājām gadā, Ekonomikas ministrija sadarbībā ar akciju sabiedrību “Attīstības finanšu institūcija Altum” (turpmāk – Altum) un Finanšu nozaru asociāciju ir izstrādājusi atbalsta programmu šim ēku sektoram, ņemot vērā, ka privātmāju īpašniekiem nereti trūkst izpratnes un informācijas par ekonomiski pamatotiem energoefektivitātes pasākumiem un tie netiek veikti, īpašnieki nav pietiekami informēti par papildu investīciju finansēšanas iespējām un no banku puses nav īpašniekus interesējošs piedāvājums, tiem nav pietiekama līdzfinansējuma jaunu aizdevumu saņemšanai, kā arī atsevišķās Latvijas teritorijās privātmājām nav pietiekamas nodrošinājuma vērtības.  Projekts ir izstrādāts, lai:   1. novērstu nepilnības finansējuma pieejamībā privātmāju atjaunošanas un energoefektivitātes uzlabošanai; 2. ieviestu jaunu atbalsta programmu privātmāju atjaunošanas un energoefektivitātes uzlabošanai.   Programmas ietvaros paredzēti šādi atbalsta veidi:   1. portfeļgarantija; 2. tehniskā palīdzība un grants par dzīvojamās mājas energoefektivitātes klases paaugstināšanu, ja tiek paaugstināta dzīvojamās mājas energoefektivitātes klase un tā pēc pasākumu īstenošanas nav zemāka par C klasi, kā arī tiek samazināts dzīvojamās mājas siltumenerģijas patēriņš apkurei vismaz 20 % apmērā. 3. ***Vispārīgie nosacījumi***   Atbalstu programmas ietvaros varēs saņemt, ja:  5.1. atbalsta saņēmējs ir fiziska persona, kam zemesgrāmatā nostiprinātas īpašuma tiesības uz nekustamo īpašumu;  5.2. dzīvojamā māja saskaņā ar būvju klasifikāciju atbilst vienas dzīvokļa mājas klasei;  5.3. dzīvojamā māja ir nodota ekspluatācijā;  5.4. dzīvojamā mājā netiek veikta saimnieciskā darbība .  Atbalsta saņēmēja atbilstību 5.1. un 5.3. apakšpunktiem pārbauda Valsts vienotās datorizētās zemesgrāmatas datu izplatīšanas sistēmā (<https://www.zemesgramata.lv/>) un ieraksta Valsts vienotajā datorizētajā zemesgrāmatā esamība ir pietiekams apstiprinājums 5.3. apakšpunktā minētā nosacījuma izpildei, ja vien nav skaidra norāde par jaunbūvi vai nepabeigtu celtniecību. Ja ēka nav ierakstīta zemesgrāmatā, atbilstību 5.3. apakšpunktam noskaidro portālā kadastrs.lv. Par atbilstību pārliecinās Altum vai kredītiestāde, atkarībā no atbalsta veida.  Atbalsta saņēmēja atbilstību 5.2. punktam pārbauda Valsts zemes dienesta datu publicēšanas portālā <https://www.kadastrs.lv/>. Par atbilstību pārliecinās Altum vai kredītiestāde, atkarībā no atbalsta veida.  Atbalsta saņēmēja atbilstību 5.4.punktam pārbauda Altum vai kredītiestāde, atkarībā no atbalsta veida. Atbilstību pārbauda Valsts ieņēmumu dienesta mājas lapā pārliecinoties, vai adresē, kurā atrodas atjaunojamā māja, nav reģistrēta saimnieciskās darbības veikšanas vieta. Atbalsta saņēmēji arī iesniegs apliecinājumu brīvā formā par to, ka mājā netiek veikta saimnieciskā darbība. Ja dzīvojamās mājas īpašumā atrodas vairākas būves, atbilstība šim nosacījumam tiek vērtēta konkrētai būvei.  Par atbilstību pārliecinās Altum vai kredītiestāde, atkarībā no atbalsta veida. Ja tiek piešķirta tikai garantija, tad atbilstību nosacījumiem pārbauda komercbankas. Ja tiek piešķirts grants, garantija un atbalsts tehniskās dokumentācijas izstrādei, tad atbilstību nosacījumiem pārbauda Altum, sniedzot informāciju komercbankām to sadarbības līgumos noteiktajā kārtībā. Garantijas gadījumā, kredītiestāde izsniedz aizdevumu ar Altum garantiju šiem noteikumiem atbilstošam aizdevumam neveicot katras garantijas individuālu saskaņošanu ar Altum, bet saskaņā ar savstarpējo līgumu informējot Altum par piešķirtajām garantijām. Pirms garantijas kompensācijas izmaksas, Altum veic izlases pārbaudi, funkcionalitātes ietvaros izmantojot Kredītu reģistrā un citās publiskās informācijas sistēmās pieejamo informāciju, kā arī pārbauda visus atbilstības nosacījumus.  Dzīvojamās mājas īpašnieka atbilstība noteikumu prasībām tiek pārbaudīta uz atbalsta piešķiršanas brīdi.  Atbalsta saņemšanai tehniskās palīdzības un granta veidā ir izvirzīti papildu nosacījumi, kas aprakstīti anotācijas atbilstošajās sadaļās.   1. ***Portfeļgarantijas***   Ieviešot privātmāju atjaunošanas un energoefektivitātes uzlabošanas atbalsta programmu, aizdevumi tiks sniegti no kredītiestāžu finanšu līdzekļiem, garantējot tos ar finanšu instrumenta – portfeļgarantijas – palīdzību. Privātmāju īpašniekiem tiks piešķirti aizdevumi, lai segtu ēkas atjaunošanas izmaksas. Portfeļgarantijas nodrošinās aizdevumus privātmāju atjaunošanai visā Latvijas teritorijā. Portfeļgarantijas instruments ļaus programmu ieviest efektīvi, samazinot nepieciešamā finansējuma apmēru, ātrāk izskatot aizdevumu pieteikumus, un mazinot riskus Altum.  Portfeļgarantijas finanšu instrumentā tiks izsniegta Altum garantija (līdz 30 % no aizdevuma summas, nepārsniedzot 20 000 *euro*) par kredītiestādes sniegtā aizdevuma daļu. Saistību nepildīšanas gadījumā garantija sedz noteiktu daļu (garantijas apmērā) no kredītiestādes zaudējumiem par neatmaksāto aizdevuma daļu. Portfeļgarantijas finanšu instrumentā aizdevumus piešķirs kredītiestādes, kuras izvēlētas ievērojot projektā ietvertos nosacījumus. Kad kredītiestāde ir noslēgusi sadarbības līgumu ar Altum, tā veido jaunu aizdevumu portfeli (turpmāk – aizdevumu portfelis), kurā iekļauj atbilstoši noteikumiem izsniegtus aizdevumus.  Portfeļgarantijas finanšu instrumentā kredītiestāde pārliecinās par atbalsta saņēmēja atbilstību noteikumos noteiktajām prasībām.  Portfeļgarantiju finanšu instrumentā ir noteikta kredītiestādes aizdevumu portfeļa maksimālā zaudējumu summa, kuru sedz portfeļgarantija (Latvijas un Šveices sadarbības programmas individuālā projekta "Mikrokreditēšanas programma" finansējums) – ierobežotā garantijas summa (*guarantee cap amount*). Garantiju portfeļa daļu, kuru sedz portfeļgarantija, izsaka procentos kā ierobežoto garantijas likmi (guarantee cap rate). Attiecīgi ierobežoto garantijas summu aprēķina kā kredītiestādes aizdevumu portfeļa (maksimāli izmaksātās summas), garantijas likmes un ierobežotās garantijas likmes reizinājumu.  **Ierobežotā garantijas likme**  Ierobežotā garantijas likme jeb maksimālais procentuālais zaudējumu slieksnis, noteikts līdz 20% no aizdevuma portfeļa. Ja zaudējumi pārsniedz ierobežotās garantijas likmi, tad šie ir kredītiestāžu zaudējumi. Likme noteikta, veicot kredītiestāžu aptauju, izvērtējot līdzšinējās programmas iespējamos zaudējumus. Katrai kredītiestādei piemērojamo likmi Altum noteiks, izvērtējot kredītiestādes pieteikumā norādīto pamatojumu un informāciju par kredītiestādes plānotā aizdevumu portfeļa risku novērtējumam, ņemot vērā vēsturiskos zaudējumus pielīdzināmiem portfeļiem un plānoto neatmaksāto zaudējumu atgūšanas likmi (*recovery rate*), kuru nosaka, pieņemot, ka atgūtās summas netiek atgrieztas Altum, bet jau sākotnēji līgumā tiek koriģēta garantijas/ierobežotā garantijas likme. Šādi iespējams nodrošināt, ka ierobežotā garantijas likme ir atbilstoša kredītiestādes faktiskajai/plānotajai kredītu politikai un publiskais finansējums tiek ieguldīts efektīvāk, proti, ja kredītiestādes izvēlas konservatīvāku kreditēšanas politiku, arī mazāka būs ierobežotās garantijas likme.  **Kredītiestāžu pieteikšanās**  Altum noteiks programmas īstenošanā iesaistītās kredītiestādes atklātas pieteikšanās ietvaros. Pieteikties programmas īstenošanai būs jebkurai kredītiestāde, kas ir tiesīga sniegt kreditēšanas pakalpojumus Latvijā.  Lai nodrošinātu, ka pieteikšanās ir atklāta, Altum pirms pieteikšanās izsludināšanas par nosacījumiem informēs Finanšu nozaru asociāciju, lai par nosacījumiem laicīgi būtu informēti visi tirgus dalībnieki un pirms pietikšanās izsludināšanas nosacījumi būtu skaidri un saprotami.  Pārredzamības nosacījumu Altum izpildīs, informējot Finanšu nozaru asociāciju un pieteikšanās dalībniekus par pieteikšanās nosacījumiem un pamatojumu Altum vērtējumam, lai dalībniekiem būtu skaidrs un saprotams pieteikšanās rezultāts. Savukārt nediskriminācijas nosacījumu Altum nodrošinās ar pieteikšanās nosacījumiem.  Pieteikšanās ietvaros plānots atlasīt vismaz 2 kredītiestādes (vai arī vairāk, ja būs pieteikušās). Līgumā ar kredītiestādēm Altum noteiks minimālo izsniedzamo aizdevumu kopsummu, kuru kredītiestādei būs jāsasniedz noteiktā termiņā.  Altum un kredītiestādes varēs vienoties par pieejamā finansējuma pārdali starp kredītiestādēm līguma īstenošanas laikā, ja kāda kredītiestāde izsniedz aizdevumus lielākā apjomā, bet citas mazākā. Šī nosacījuma mērķis ir izvairīties no situācijas, kad kredītiestādei ir pieejams finansējums, taču tā neizmanto programmas finansējumu un neveido jaunu aizdevumu portfeli. Altum un kredītiestāžu līgumā tiks noteikts, ka Altum un kredītiestādes var vienoties par aizdevuma portfeļa izveides termiņa pagarināšanu uz ilgāku termiņu vai vienoties par jaunu portfeļu veidošanu, ja mainās programmas ieviešanas nosacījumi. Šāda prakse ir arī citos portfeļgarantiju līgumos.  Pieejamā finansējuma ietvaros Altum var rīkot vairākas pieteikšanās, piemēram, ja piesakās mazāk kredītiestādes kā pieejams finansējums vai kredītiestādes veido aizdevumu portfeļus mazākos apjomos kā pieejams finansējums vai laika gaitā citas kredītiestādes izrāda vēlmi sadarboties.  Līgumā ar kredītiestādēm tiks arī noteikts kredītiestāžu pienākums aizdevumu portfeli veidot atbilstoši līdzšinējai kredītpolitikai, visas finansiālās priekšrocības nodot kredītu ņēmējiem, nodrošināt iespēju Altum veikt pārbaudes, kā arī kredītiestādes pienākumu sniegt atskaites par programmas īstenošanu.  **Zaudējuma seguma izmaksas kārtība**  Zaudējuma seguma izmaksas kārtību nosaka saskaņā ar civiltiesiskajiem līgumiem, kas noslēgti starp Altum un kredītiestādi. Altum garantijas zaudējuma segumu izmaksās kredītiestādei brīdī, kad kredītiestāde konstatē gadījumu - 90 dienas kavēti maksājumi. Minētais gadījums- 90 dienas kavēti maksājumi, paredzēti saskaņā ar civiltiesiskajiem līgumiem, kas noslēgti starp Altum un kredītiestādi. Šādos gadījumos kredītiestāde varēs iesniegt Altum garantijas pieteikumu, Altum izvērtēs, vai darījums atbilst šī normatīvā regulējuma un līguma nosacījumiem un par atbilstošiem darījumiem, ievērojot ierobežoto garantijas summas limitu, izmaksās zaudējuma segumu. Pēc garantijas izmaksas kredītiestāde veiks piedziņu atbilstoši kredītiestādes praksei līdzīgos darījumos (prasību cedēšana vai piedziņa vai cita kredītiestādes standarta prakse darbam ar parādniekiem) un noslēgtajam līgumam ar kredīta ņēmēju.  Kredītiestāžu pieteikšanās procesā Altum izvērtēs katras kredītiestādes vēsturiski atgūtās summas no neatmaksātajiem kredītiem, atbilstoši kurai noteiks arī plānoto no neatmaksātajiem kredītiem atgūto summu (*ex-ante recovery rate*). Atbilstoši šim rādītājam Altum un kredītiestādes līgumā tiks koriģēta garantijas likme/ierobežotā garantijas likme, tādēļ nebūs nepieciešama Altum un kredītiestāžu sadarbība piedziņas jautājumos t.i., turpmāka programmas finansējuma korekcija netiks veikta, pamatojoties uz kredītiestāžu faktisko atgūšanu no neatmaksātajiem kredītiem. Šāda prakse ir arī citos portfeļgarantiju līgumos, kuros ir liels skaits darījumu, piemēram, Eiropas Investīciju fonda Eiropas Savienības Nodarbinātības un sociālās inovācijas programmas jeb EIF EaSI garantijas, un ļauj efektīvāk kredītiestādēm veikt piedziņu, bet Altum izvairīties no administratīvajām darbībām, kuru rezultātā procesa izmaksas pārsniedz ieguvumus. Vienlaicīgi jānorāda, ka ierobežotā garantijas likme motivē kredītiestādes vērsties pret kredītu nemaksātājiem, taču piedāvātais modelis to ļauj nodrošināt izmaksu ziņā efektīvākā veidā.   1. ***Priekšnosacījumi tehniskās palīdzības un granta dzīvojamās mājas energoefektivitātes klases paaugstināšanai saņemšanai (vienojošie nosacījumi)***   Projektā cita starpā ir paredzēti atbalsta sniegšanas nosacījumi, kas izriet no Attīstības finanšu institūcijas likuma 12. panta ceturtajā daļā noteiktā pilnvarojuma noteikt atbalsta programmas īstenošanas kārtību. Likumdevējs ir pilnvarojis Ministru kabinetu noteikt ne tikai kārtību, bet šajā gadījumā arī materiāla rakstura normas, jo likuma anotācijas IV sadaļas 1. punktā minēts likumdevēja mērķis paredzēt likuma 12. panta ceturtajā daļā ne tikai programmu īstenošanas kārtību, bet arī īstenošanas nosacījumus : “Likumprojekts “Attīstības finanšu institūcijas likums” paredz uz likumprojekta pamata izdotu Ministru kabineta noteikumu izdošanu: Likumprojekta 12.panta ceturtā daļa paredz Ministru kabineta noteikumu izdošanu, kas nosaka programmu īstenošanas nosacījumus. [[4]](#footnote-4)  Projektā ir noteikti priekšnosacījumi tehniskās palīdzības saņemšanai un atbalsta saņemšanai dzīvojamās mājas energoefektivitātes klases paaugstināšanai. Priekšnosacījumi izvirzīti, lai atvieglotu un padarītu pieejamāku energoefektivitāti uzlabojošu pasākumu veikšanu savos īpašumos daudzbērnu ģimenēm un nekustamo īpašumu īpašniekiem attālākos Latvijas reģionos. Daudzbērnu ģimenes izvēlētas pamatojoties ar to, ka tām ir nepieciešama lielāka dzīvojamā platība, jo ģimenē ir vairāk locekļu, taču vidēji ieņēmumi uz vienu ģimenes locekli ir mazāki lielāka apgādājamo skaita dēļ. Līdz ar to ar vienādiem ienākumiem, daudzbērnu ģimene var atļauties mazāku aizdevumu un attiecīgi veikt mazākas investīcijas energoefektivitāti veicinošo pasākumu veikšanā savos īpašumos nekā ģimene ar vienu bērnu, jo daudzbērnu ģimene var atļauties mazākus ikmēneša maksājumus par kredītu.  Atbalsts tiks piešķirts:   * personām, ar kurām kopā dzīvo un kuru apgādībā ir vismaz trīs bērni, vai personām, ar kurām kopā dzīvo un kuru apgādībā ir divi bērni un kurām ir iestājusies grūtniecība, vai gaidāmo bērna tēviem; * dzīvojamām mājām, kuras atrodas ārpus Rīgas, Jūrmalas un Rīgai piegulošajiem novadiem (Babītes novads, Mārupes novads, Olaines novads, Ķekavas novads, Salaspils novads, Stopiņu novads, Garkalnes novads, Carnikavas novads); * ja dzīvojamās mājas atjaunošanai būs piešķirts kredītiestādes aizdevums; * ja pēc energoefektivitāti uzlabojošo pasākumu veikšanas dzīvojamās mājās energoefektivitātes klase nav zemāka par C, kā arī tiek samazināts dzīvojamās mājas siltumenerģijas patēriņš apkurei vismaz 20 % apmērā.   Lai saņemtu tehnisko atbalstu un grantu, atbalsta saņēmējs iesniedz noteikumos noteiktos dokumentus, kuru pārbaudi veic Altum.  Tehnisko atbalstu un grantu Altum izmaksās pēc energoefektivitātes paaugstināšanas pasākumu īstenošanas un pārliecinoties par sasniegtajiem rezultātiem ēkas pagaidu energosertifikātā.  **Atbalsts tehniskās palīdzības saņemšanai**  Ar tehnisko palīdzība projektā saprotams pakalpojumu kopums, kura ietvaros tiek izstrādāts dzīvojamās mājas energoefektivitātes novērtējums, kā arī cita dzīvojamās mājas atjaunošanai nepieciešamā dokumentācija un nodrošināta energoefektivitātes uzlabošanas pasākumu īstenošanas konsultācijas un uzraudzība.  Tehniskās palīdzības maksimālais apjoms vienam atbalsta saņēmējam par vienu īpašumu ir noteikts 1000 *euro* apmērā.  Tehnisko palīdzību nodrošinās Altum atlasīti pakalpojumu sniedzēji - energokonsultanti. Tehniskās palīdzības nodrošināšanai Altum atlasīs vairākus pakalpojumu sniedzējus Latvijā. Altum slēgs pakalpojumu līgumu, kura ietvaros pakalpojuma sniedzējs nodrošinās tehnisko palīdzību atbalsta saņēmējam.  Tehniskās palīdzības izmaksas sākotnēji nodrošinās dzīvojamās mājas īpašnieki.  **Atbalsts dzīvojamās mājas energoefektivitātes klases paaugstināšanai**  Granta par dzīvojamās mājas energoefektivitātes klases paaugstināšanu apjoms vienam atbalsta saņēmējam paredzēts 5000 *euro*. Grants tiek izmaksāts vienu vai vairākas reizes vienam atbalsta saņēmējam par vienu īpašumu.   1. ***Valsts atbalsta nosacījumi***   Programmas ietvaros atbalsta saņēmējiem netiks piešķirts komercdarbības atbalsts, jo atbalstu nevarēs saņemt, ja dzīvojamā mājā, kura tiek atjaunota, tiek veikta saimnieciskā darbība. Dzīvojamās mājas īpašnieks iesniegs kredītiestādei vai Altum apliecinājumu, ka mājā netiek veikta saimnieciskā darbība.  Valsts atbalsts nebūs arī kredītiestāžu līmenī, līdzīgi kā citos portfeļgarantiju instrumentos, jo finansiālās priekšrocības tiks nodotas aizdevumu saņēmējiem   1. ***Ekonomikas ministrijas un Altum sadarbība***   Ekonomikas ministrija ar Altum slēgs savstarpēju līgumu par sadarbību un programmas ieviešanas koordinēšanu - par portfeļgarantijas finansēšanu, ieviešanu, uzraudzību un savstarpēju informācijas apmaiņu, kā arī grantu un tehniskās palīdzības finansēšanu.   1. ***Programmas finansējums***   Garantiju izsniegšanai, grantu un tehniskās palīdzības finansēšanai, kā arī Altum pārvaldības maksas segšanai izmantos slēgtās Latvijas un Šveices sadarbības programmas individuālā projekta “Mikrokreditēšanas programma” atmaksu publiskā finansējuma daļu[[5]](#footnote-5) atbilstoši starp Ekonomikas ministriju un Altum noslēgtajam līgumam, kas ir Altum ilgtermiņa saistības pret Ekonomikas ministriju.  Programmas apmērs noteikts 2 373 521 euro apmērā:   * 501 521 *euro* garantiju risku segumam (aptuveni 300 dzīvojamām mājām); * 260 000 e*uro* tehniskās palīdzības sniegšanai (aptuveni 260 dzīvojamām mājām); * 1 200 000 *euro* grantu par dzīvojamās mājas energoefektivitātes klases paaugstināšanu (aptuveni 240 dzīvojamām mājām); * 412 000 *euro* Altum pārvaldības maksas segšanai.   Saskaņā ar šā brīža aprēķiniem, noteiktais finansējums būs pietiekams atbalsta sniegšanai līdz 2022. gada beigām.  Ekonomikas ministrija sadarbībā ar Altum ir sagatavojusi izvērtējumu (pievienots anotācijas pielikumā), kurā ietverta aizdevumu programmas ietekme, riski un sagaidāmie zaudējumi, finansiālie rezultāti un krīzes aizdevumu programmas īstenošanas izmaksas, lai ievērotu Attīstības finanšu institūcijas likuma 12.panta trešajā un ceturtajā daļā noteikto. Minētais izvērtējums līdz ar projektu iesniegts Ministru kabinetā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Altum. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kredītiestādes, dzīvojamo māju īpašnieki, būvkomersanti un Altum. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. Noteikumu projekts pozitīvi ietekmēs tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |
|  |  |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
|  |  |  |
| **IV. Tiesību akta projekta ietekme uz spēkā esošo tiesību normu sistēmu** | | | |
| Ar noteikumu spēkā stāšanās brīdi spēku zaudē Ministru kabineta 2020. gada 28. jūlija noteikumi Nr. 473 “Noteikumi par atbalsta programmu dzīvojamo māju energoefektivitātes paaugstināšanai”. | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām sabiedrības līdzdalība tiek nodrošināta, ievietojot noteikumu projektu Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | Noteikumu projekts 2020.gada 9.decembrī tika ievietots sabiedrības apspriešanai:  1) Ekonomikas ministrijas tīmekļvietnē:  <https://em.gov.lv/lv/Ministrija/sabiedribas_lidzdaliba/diskusiju_dokumenti/>  2) Ministru kabineta tīmekļvietnē:  <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Sabiedrības līdzdalības rezultātā iebildumi un priekšlikumi saņemti tikai no Finanšu nozares asociācijas. Virkne ar iebildumiem ņemti vērā, savukārt, daži no tiem daļēji ņemti vērā. Informācija par iebildumiem, kas ņemti vērā un kas nav ņemti vērā, atrodama Izziņā par atzinumos sniegtajiem iebildumiem par Ministru kabineta noteikumu projektu “Noteikumi par atbalsta programmu dzīvojamo māju energoefektivitātes paaugstināšanai”.  Būtiskākie iebildumi ir par atbilstības pārbaudēm publisko pieejamajos reģistros, par apliecinājumu sniegšanu atbalsta saņēmējam un ar to saistītajiem jautājumiem, kā arī par atbalsta saņēmēju tvērumu t.i. kādos novados dzīvojošie iedzīvotāji var saņemt atbalstu. Noteikumu projekts precizēts, nosakot skaidru tvērumu attiecībā uz atbalsta saņēmējiem, kā arī precizējot iesniedzamos dokumentus un nosakot skaidras vadlīnijas informācijai, kas jāpārbauda publiskajos reģistros. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, sabiedrība “Altum” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta Altum esošo funkciju ietvaros, nav nepieciešams izveidot jaunas institūcijas, likvidēt esošas institūcijas vai veikt reorganizāciju.  Noteikumu projekta izpilde tiks organizēta esošo cilvēkresursu ietvaros. |
| 3. | Cita informācija | Nav. |

Ekonomikas ministrs J.Vitenbergs

Vīza:

Valsts sekretārs E. Valantis

1. Atbilstoši 07.05.2020. grozījumiem Latvijas un Šveices sadarbības programmas individuālā projekta Nr. CH08 “Mikrokreditēšanas programma” (Projekts) līgumā, kas paredz (1) Projekta ietvaros izveidotais Aizdevumu fonds izbeidz darbību 31.03.2020. un (2) svītrots nosacījums finansējuma turpmākai izmantošanai pēc Aizdevumu fonda slēgšanas. Attiecīgi līdz ar Projekta līguma grozījumiem līgumsaistības ar Šveices pusi ir izbeigtas un Aizdevumu fonda turpmāka izmantošana ir nacionālā pārziņā. [↑](#footnote-ref-1)
2. Ekonomikas ministrija, Nacionālais enerģētikas un klimata plāns 2021.-2030. gadam, 98.lpp. Iegūts no: <https://www.em.gov.lv/lv/nozares_politika/nacionalais_energetikas_un_klimata_plans/>. [↑](#footnote-ref-2)
3. Ekonomikas ministrija, Nacionālais enerģētikas un klimata plāns 2021.-2030. gadam, 96.lpp. Iegūts no: <https://www.em.gov.lv/lv/nozares_politika/nacionalais_energetikas_un_klimata_plans/>. [↑](#footnote-ref-3)
4. Likumprojekts “Attīstības finanšu institūcijas likums”: http://titania.saeima.lv/LIVS11/SaeimaLIVS11.nsf/0/8702669DB6D8C27CC2257D6A001FFBD8?OpenDocument [↑](#footnote-ref-4)
5. Saskaņā ar Ministru kabineta 2020.gada 11.augusta sēdes protokola Nr. 47 82.§ 2.punktu, pieejams: https://likumi.lv/ta/id/316704-ministru-kabineta-sedes-attalinata-veida-protokols [↑](#footnote-ref-5)